Jacobsbaai | Trish Goosen Jacobsbaai – Trish Goosen
Tag Archives: Jacobsbaai
August 7, 2014 trishgoosenAnna Davel, Jacobsbaai, Jannie Moolman, Kevin Leo, Klokkiebosch Gastehuis, Rita Boshoff, Tobi Jooste Leave a comment
“Ek gaan nie begin hekel en vir Avbob sit en wag nie.”
Rita Boshoff (80) van Jacobsbaai lag oor haar stelling, maar sy maak beslís nie ’n grap nie. Dié joviale sosiale vlinder in haar goue jare is nog glad nie lus vir afkoel nie.
Rita was nog altyd ’n vrou wat haar omring het met bekendes. Sy is ’n gasvrou van formaat en ’n partytjie-organiseerder soos min. Voordat sy Weskus toe getrek het, was sy in Mpumalanga bekend vir haar tema-verjaardagpartytjies en lekker saamkuier-okkasies by haar huis op die plaas Rietvlei, saam met Jannie Moolman, Kevin Leo, Anna Davel en talle ander.
Tobi Jooste is een van haar gunstelingkunstenaars en sy het hom herhaaldelik na gesellighede genooi. Oor die jare het dié twee ’n spesiale band ontwikkel.
Met Rita se aankoms aan die Weskus twee jaar gelede was sy ietwat depressief. Sy was bang sy kry nooit weer die geleentheid om partytjies te reël of skouer te skuur met bekendes nie. “Dit was ’n groot kopskuif om te trek, maar ek’s nie spyt nie,” vertel sy.
Die Weskus het haar verwagtinge oortref. Sy het by al wat ‘n organisasie is aangesluit en hope nuwe vriende gemaak. Sy en haar nuwe Weskus-pelle is almal jonk van gees en geniet uitstappies en nuwe uitdagings.
Daar waar ’n glansgeleentheid en celebs is, dáár is Rita. Met haar 80ste verjaardagpartytjie by die gastehuis Klokkiebosch in Jacobsbaai – wat ómtrent ’n uithangmakietie was – het haar goeie vriend, die bekende sanger, Tobi Jooste, spe­siaal vir haar kom sing as blykie van waardering vir haar ondersteuning.
’n Aangedane Rita vertel dat Tobi se oorlede ouma dié jaar 80 sou geraak het. Hy het vir Rita kom sing omdat sy ’n spesiale plek in sy hart het en soos ’n ouma vir hom is.
Die 80-mylpaal is nog net die begin vir haar. Sy sien uit na baie ander partytjies saam met glanspersoonlikhede. “Dis my passie!” Sy sien die lewe as een groot fees wat ’n mens elke dag ten volle moet aangryp.